b'\n_START_ARTICLE_\nHov g\xc3\xa5rd\n_START_PARAGRAPH_\nHov g\xc3\xa5rd eller Hovsenteret (gnr. 87) er opprinnelig en urg\xc3\xa5rd og tidligere storg\xc3\xa5rd i tidligere Norderhov herredskommune. G\xc3\xa5rden er i dag omgjort til kommunalt bofellesskap og ligger i og eies av Ringerike kommune. Den ligger p\xc3\xa5 en liten h\xc3\xb8yde over Randselva i utkanten av et villastr\xc3\xb8k, lengst nord i byen H\xc3\xb8nefoss i Buskerud. Rundt hovedbygningen (bofellesskapet) er det ogs\xc3\xa5 bygget mange omsorgsboliger._NEWLINE_Tilkomst til g\xc3\xa5rden g\xc3\xa5r via Hov all\xc3\xa9 fra \xc3\xb8vre H\xc3\xb8nengata, men bileiere velger gjerne \xc3\xa5 kj\xc3\xb8re dit via H\xc3\xb8nen all\xc3\xa9 (parallellgaten) og H\xc3\xb8nen terrasse (tverrgate til begge).\n_START_SECTION_\nUrg\xc3\xa5rden\n_START_PARAGRAPH_\nHov (av norr. hof) nevnes f\xc3\xb8rste gang som Hoff i skriftlige kilder i 1528 (NRJ IV 146. 237), men den er mye eldre enn som s\xc3\xa5. Oluf Rygh nevner i Norske Gaardnavne (bind 5, side 40) at det visstnok skal ha st\xc3\xa5tt et hedensk tempel der. Man antar at stedet har v\xc3\xa6rt en lokal kultplass, kanskje til \xc3\xa6re for den norr\xc3\xb8ne guden Ullr._NEWLINE_Det er spor etter gamle gravhauger i omr\xc3\xa5det rundt Hov g\xc3\xa5rd, som Kongshaugen (60\xc2\xb010\xe2\x80\xb240\xe2\x80\xb3N 10\xc2\xb016\xe2\x80\xb231\xe2\x80\xb3\xc3\x98) og Liljekonvallhaugen (60\xc2\xb010\xe2\x80\xb245\xe2\x80\xb3N 10\xc2\xb016\xe2\x80\xb243\xe2\x80\xb3\xc3\x98). Haugene antyder at g\xc3\xa5rden kan ha v\xc3\xa6rt betydningsfull en gang i tiden. Kongshaugen er omkring 35 m i diameter og 3\xe2\x80\x935 m h\xc3\xb8y. Liljekonvallhaugen er omkring 35 m i diameter og 4\xe2\x80\x937 m h\xc3\xb8y. Begge haugene er registrert fornminner av typen rundhauger og er datert til jernalder. De ble vernet samtidig den 29. juni i 1966._NEWLINE_G\xc3\xa5rden tilh\xc3\xb8rte i 1528 bygdas fullg\xc3\xa5rder, og som s\xc3\xa5dan m\xc3\xa5tte oppsitteren dette \xc3\xa5ret betale s\xc3\xb8lvskatt til kong Frederik Is kroning. G\xc3\xa5rden har imidlertid trolig blitt delt flere ganger f\xc3\xb8r den tid, for den finnes ikke i eldre skriftlige kilder._NEWLINE_Navnet p\xc3\xa5 g\xc3\xa5rden er imidlertid ikke avklart, men den er sv\xc3\xa6rt gammel av opprinnelse. Kan hende har g\xc3\xa5rdsnavnet sammenheng med navnet Uller\xc3\xa5l, som savner en bestemt forankring. Uller\xc3\xa5l hefter som navn med et betydelig omr\xc3\xa5de rundt urg\xc3\xa5rden og regnes i dag som en (folkerik) bydel i H\xc3\xb8nefoss. Noen har antydet, at Uller\xc3\xa5l trolig har sammenheng med det norr\xc3\xb8ne gudenavnet Ullr og en navneending som kan v\xc3\xa6re avledet av beskrivelsen hov/hof. Uller\xc3\xa5l og Hov kan s\xc3\xa5ledes v\xc3\xa6re synonyme navn eller beskrivelser p\xc3\xa5 \xc3\xa9n og samme kultplass, men det eksisterer alts\xc3\xa5 ikke kilder som kan bekrefte en slik tolkning. Navnet Uller\xc3\xa5l lar seg imidlertid vanskelig forklare p\xc3\xa5 en annen m\xc3\xa5te, siden det ikke hefter ved en bestemt plass, men kun et st\xc3\xb8rre omr\xc3\xa5de._NEWLINE_Man m\xc3\xa5 anta at Hov opprinnelig eide all grunn p\xc3\xa5 Nordsiden av H\xc3\xb8nefoss, men hvor langt nord eiendommen strakk seg er uvisst i dag. H\xc3\xb8nen (gnr. 86) er likeledes skilt ut fra Hov en gang i tiden, men n\xc3\xa5r vet man ikke n\xc3\xa5. Det m\xc3\xa5 imidlertid ha skjedd f\xc3\xb8r historisk tid, og ingen av g\xc3\xa5rdene nevnes i gamle diplomer. G\xc3\xa5rdene ligger imidlertid kun noen steinkast fra hverandre, s\xc3\xa5 en annen opprinnelse enn deling er utenkelig. Av g\xc3\xa5rdsnumrene (det opprinnelige matrikkelnummeret var 19) kan man ogs\xc3\xa5 se, at Hov og H\xc3\xb8nen p\xc3\xa5 et tidspunkt (da de opprinnelig ble matrikkelf\xc3\xb8rt) delte all grunn mellom Randselva og \xc3\x85dalselva mellom seg, med et lite unntak for grunnen rundt den nordre delen av Molvald og Hovsfoss i \xc3\x85dalselva (elvestrekning i Begna mellom Sperillen og H\xc3\xb8nefoss). Den eide Follum (gnr. 50) p\xc3\xa5 begge sider av elva. Nord for Hovsfoss, fra Follum kraftstasjon, eide imidlertid Hov grunnen like til Risesletta (oppunder Nymoen)._NEWLINE_Det gamle v\xc3\xa5ningshuset p\xc3\xa5 g\xc3\xa5rden ble opprinnelig oppf\xc3\xb8rt som lafteverk (trolig i 1711) og senere ombygd i sveitserstil. P\xc3\xa5 den tiden var g\xc3\xa5rden eid av en J\xc3\xb8rgen Larsen, som var en stor eiendomsbesitter p\xc3\xa5 Ringerike. Han eide ogs\xc3\xa5 nabog\xc3\xa5rden H\xc3\xb8nen og flere g\xc3\xa5rder i Norderhov og Haugsbygd. Bygningen er senere tid modernisert og utbygd, og den disponeres i dag av et interkommunalt krisesenter._NEWLINE_Omkring 1795 var det en spikerfabrikk p\xc3\xa5 g\xc3\xa5rden. Den skal ha hatt tre hammere, som hver krevde tre fagl\xc3\xa6rte arbeidere - s\xc3\xa5kalte spikersmeder. Under folketellingen i 1801 hadde g\xc3\xa5rden ti husmenn (men det var trolig 13 husmenn der opprinnelig) og tolv tjenestefolk. Da var trolig spikerfabrikken fortsatt i drift, for et par av husmennene var spikersmeder. N\xc3\xa5r driften ble nedlagt vites ikke. If\xc3\xb8lge Digitalarkivets folketellinger hadde g\xc3\xa5rden i 1948 cirka 483 daa dyrket mark, 212 daa annen jord og 8 200 daa skog. P\xc3\xa5 g\xc3\xa5rden fantes ogs\xc3\xa5 14 hester, 45 kyr, 2 okser, 6 ungdyr, 40 griser, 20 sauer og 20 h\xc3\xb8ns._NEWLINE_Det er Ringerike kommune som eier b\xc3\xa5de grunnen og bygningsmassen i dag. Hov g\xc3\xa5rd ble imidlertid solgt til Norderhov herredskommune i 1950. Fra 1700-tallet og framover hadde g\xc3\xa5rden flere eiere, til den kom i eie av Ole R\xc3\xb8sholm i 1872. Han var blant annet ordf\xc3\xb8rer i Norderhov fra 1894 til 1901 og stortingsmann i \xc3\xa5rene 1907\xe2\x80\x931909. Den ble i familiens eie til i 1942, da Karl J. Sponbraathen fikk kj\xc3\xb8pt den. Da var det kun tre husmannsplasser igjen p\xc3\xa5 g\xc3\xa5rden. Og det var han som solgte den videre til herredskommunen i 1950. Sponbraathen d\xc3\xb8de selv to \xc3\xa5r senere. Etter salget til herredskommunen ble g\xc3\xa5rden forpaktet bort til en Jakob Aschim (fra Brandbu), som overtok driften der fra 14. oktober 1950 og drev den til i 1971._NEWLINE_I moderne tid kan urg\xc3\xa5rden Hov hevdes \xc3\xa5 ha hatt en parallell skjebne med en annen urg\xc3\xa5rd p\xc3\xa5 Ringerike, nemlig Ve i Heradsbygda. Ve ble ogs\xc3\xa5 i sin tid (1887) overtatt av Norderhov herredskommune og omgjort til aldershjem. Der er imidlertid driften nedlagt for tiden, fordi kommunen skal rive bygningsmassen fra 1924 bygge nytt der.\n_START_SECTION_\nHovsenga\n_START_PARAGRAPH_\nHovsenga naturreservat (cirka 337 daa, hvorav cirka 203 daa landareal) er et flott friluftsomr\xc3\xa5de ved Randselva som har lange tradisjoner som bade- og fiskeplass for lokalbefolkningen. Naturreservatet ble fastsatt ved kgl.res. 22. juni 2018._NEWLINE_Omr\xc3\xa5det ligger der elva gj\xc3\xb8r en meander, like nedenfor Hov g\xc3\xa5rd. Det er tilrettelagt med tursti ned til enga, som ogs\xc3\xa5 har et tilrettelagt omr\xc3\xa5de for grilling. Det er gode fiskemuligheter der og ellers en rikholdig flora og fauna. Telting er tillatt, og det er parkeringsmuligheter p\xc3\xa5 den kommunale parkeringsplassen ved Hov barnehage, vis-\xc3\xa0-vis Hov g\xc3\xa5rd. Naturreservatet inng\xc3\xa5r i Tyrifjorden v\xc3\xa5tmarkssystem IBA._NEWLINE_Form\xc3\xa5let med naturreservatet er \xc3\xa5 bevare en bestemt type natur i form av et meandrerende elveparti som en interessant geomorfologisk formasjon med tilh\xc3\xb8rende biologisk mangfold. Spesielle naturverdier i verneomr\xc3\xa5det er gammel skog i elveskr\xc3\xa5ningen med blant annet hullrugere og sandsvalekoloni, gammel kulturmark og Randselva som viktig overvintringsomr\xc3\xa5de for sangsvaner og andre v\xc3\xa5tmarksfugler. Det er en m\xc3\xa5lsetting \xc3\xa5 beholde verneverdiene i best mulig tilstand, og eventuelt videreutvikle dem.\n_START_SECTION_\nKrisesenteret i H\xc3\xb8nefoss\n_START_PARAGRAPH_\nKrisesenteret i H\xc3\xb8nefoss er krisesenter for befolkningen i kommunene Ringerike, Hole, Kr\xc3\xb8dsherad, Modum, Jevnaker, Lunner, Gran, Vang, Etnedal, Vestre Slidre, \xc3\x98ystre Slidre, Sigdal, Nord-Aurdal og S\xc3\xb8r-Aurdal. Senteret har egen avdeling for menn._NEWLINE_Krisesenteret ligger fysisk i det gamle v\xc3\xa5ningshuset p\xc3\xa5 g\xc3\xa5rden, men dette har b\xc3\xa5de blitt utbygd og modernisert. Den store og gamle \xc3\xa6rverdige bygningen er imidlertid arkitektonisk ivaretatt, s\xc3\xa5 langt det har latt seg gj\xc3\xb8re.\n_START_SECTION_\nHov g\xc3\xa5rd bofellesskap\n_START_PARAGRAPH_\nHov g\xc3\xa5rd bofellesskap er et d\xc3\xb8gnbemannet bofellesskap tilrettelagt for funksjonshemmede i kommunal regi, etablert i 2002. Senteret best\xc3\xa5r av 30 omsorgsleiligheter fordelt over tre etasjer (tre avdelinger), og det er felles stue og felles kj\xc3\xb8kken i hver etasje. I omr\xc3\xa5det rundt bofellesskapet er det ogs\xc3\xa5 bygget 41 omsorgsboliger med livsl\xc3\xb8psstandard._NEWLINE_I f\xc3\xb8rste etasje p\xc3\xa5 bofellesskapet er det etablert en kaf\xc3\xa9 (servicesenter) som driftes av Ringerikskj\xc3\xb8kken. Det serveres alt fra kaker og kaffe til varm middag. I kaf\xc3\xa9en arrangeres det ogs\xc3\xa5 faste underholdningsarrangement og klubbvirksomhet for personer med psykisk utviklingshemming. Kaf\xc3\xa9en er imidlertid \xc3\xa5pen for alle (ogs\xc3\xa5 ikke-beboere) innenfor de normale \xc3\xa5pningstidene. Bofellesskapsbygget inneholder dessuten hjemmetjenesten i Uller\xc3\xa5l krets.\n_START_SECTION_\nHov g\xc3\xa5rd borettslag\n_START_PARAGRAPH_\nHov g\xc3\xa5rd borettslag er tilknyttet Ringbo BBL best\xc3\xa5r av fem bygninger over to plan, med tilsammen 41 to- eller treroms leiligheter. Bygning A er synonym med Hov all\xc3\xa9 36\xe2\x80\x9354 og ligger vest for bofellesskapsbygget. Bygningene B og C danner den nordlige bygningsrekka \xc3\xb8st for bofellesskapsbygget, mens bygningene D og E danner den s\xc3\xb8rligste bygningsrekka \xc3\xb8st for bofellesskapsbygget. Bygning B er synonym med Hov all\xc3\xa9 58\xe2\x80\x9372. Bygning C er synonym med Hov all\xc3\xa9 74\xe2\x80\x9384. Bygning D er synonym med Hov all\xc3\xa9 86\xe2\x80\x9396. Bygning E er synonym med Hov all\xc3\xa9 98\xe2\x80\x93118. Alle bygningene har heis og er tilrettelagt for rullestolbrukere.'